Dennis Flydtkjær (DF), 2012-04-26:
Det her lovforslag er jo en del af den digitaliseringsbølge, som ruller hen over landet de næste mange år, og om det her forslag kan man vel sige, at det er første bølge, hvor det bliver obligatorisk at bruge nogle digitale selvbetjeningsløsninger i en række sammenhænge.
Det er bl.a., når man skal anmelde en flytning, ansøge om plads i dagtilbud, indskrive et barn i folkeskolen eller i SFO, samt når man skal søge om at få et sygesikringskort eller sundhedskort, som det hedder i dag.
Der vil jeg sige, at den grundlæggende holdning, vi har i Dansk Folkeparti, er, at det er vigtigt, at man altid får alle med, at man ikke bare digitaliserer for digitaliseringens skyld, men også sørger for, at de borgere, som måske ikke er så it-parate, også får mulighed for at komme i kontakt med det offentlige.
Der vil jeg sige, at jeg faktisk blev positivt overrasket, da jeg læste det her lovforslag, for jeg synes, at man har lavet et rimelig afbalanceret lovforslag, hvor man sørger for, at der også er nogle gode muligheder, hvis nogen ikke lige har de it-kundskaber, eller de har et andet problem, som gør, at de ikke lige kan bruge det.
Lovforslaget er jo fremsat på baggrund af den digitaliseringsstrategi, som siger, at alle i 2015 skal kommunikere med det offentlige digitalt, lave ansøgninger osv.
Men jeg er rigtig glad for, at man også kan se i lovforslaget, at man regner med, at det bliver omkring 80 pct. af kommunikationen, der kommer til at blive digital, hvilket vil sige, at man jo accepterer, at der er en stor del af kommunikationen, der stadig væk er nødt til at foregå på andre måder, netop fordi vi har en række borgere, som stadig væk skal have muligheden for at komme i kontakt med det offentlige.
Der synes jeg at det er positivt, at man har taget den række hensyn og har skrevet godt om, at de har mulighed for at komme på borgerservice, bibliotekerne kan hjælpe osv.
Det kan være visse socialt udsatte borgere, det kan være borgere med psykiske lidelser, hjemløse osv., eller borgere, der bare har sprogvanskeligheder, eller folk, som simpelt hen bare er stærkt ordblinde.
Der synes jeg at det er rigtig positivt i lovforslaget, at man kommer med nogle meget konkrete tilfælde på særlige forhold, som gør, at man er undtaget fra den her lovgivning.
Jeg vil godt nævne to af dem, for jeg synes, at det er ret væsentligt, at der er de her meget konkrete tilfælde.
Et af eksemplerne kunne være en gangbesværet uden pc eller uden digitale kundskaber, der henvender sig telefonisk til kommunen for at blive undtaget fra at ansøge digitalt om et nyt sundhedskort.
Et andet eksempel kunne være en 80-årig borger, der skal anmelde flytning, men som aldrig har fået stiftet bekendtskab med it og ikke ser sig i stand til at erhverve sig NemID.
Jeg synes, at det er rigtig positivt, at man har lavet et lovforslag, hvor man går så meget konkret ind og nævner de undtagelser, som kan gælde.
Jeg vil også godt sige, at når diskussionen er her i dag, er det jo ikke for eller imod digitalisering.
Digitaliseringen er rigtig positiv på mange områder, fordi den skaber en mere effektiv offentlig sektor, fordi den frigør nogle ressourcer, der bl.a. kan bruges på varme hænder osv., plus den giver noget valgfrihed i forhold til borgeren, med hensyn til hvornår man vil benytte den offentlige service, så man ikke bliver udelukket på grund af en åbningstid.
Men man skal bare have for øje, som jeg har sagt flere gange nu, at man skal være sikker på, at det her er nogle løsninger, som alle kan være med på.
For når man kommer til digitale løsninger, er det jo utrolig vigtigt, at vi har en brugervenlighed med, men også, at sikkerheden er i top, så man kan være sikker på, at der er tillid til, at dataene ikke bliver videregivet til tredjepart osv.
Det synes jeg i hvert fald er noget vi skal have for øje, hver gang vi gør den her slags ting.
Men i Dansk Folkeparti kan vi som udgangspunkt støtte lovforslaget.